text: Verdensarv: Nu skal du cykle til Christiansfeld
  27 juli 2015 kl. 08.24
  En ny supercykelsti mellem Kolding og Christiansfeld skal gøre det nemmere at cykle til det sønderjyske turistmål.
  Der sker store ting i forbindelse med Christiansfelds udnævnelse til verdenskulturarv. Først skulle der en stor p-plads til, og nu vil Kolding Kommune bygge en supercykelsti til byen.
  Kolding Kommune forventer, at der hver dag vil køre 1500 flere cyklister end nu på ruten i det sydlige Kolding, samt at antallet af daglige cykelture omkring Christiansfeld vil stige med 300.
  Supercykelstien vil forbinde Kolding med de sydlige forstæder og altså fortsætte ned til Christiansfeld.
  - Efter at Christiansfeld er kommet på UNESCOs verdensarvsliste, kan vi forvente markant flere besøgende i Christiansfeld, og nu bliver det både lettere og mere trygt at taget cyklen til vores nye store attraktion, siger formanden for kommunens teknikudvalg, Knud Erik Langhoff, i en pressemeddelelse.
  Supercykelstien vil bestå af enkeltrettede stier med informationstavler og fodhvilere. Projektet koster i alt 20,3 millioner kroner, hvoraf Vejdirektoratet giver de 8,1 millioner. Efter planen begynder arbejdet med supercykelstien i år, og skulle gerne være afsluttet ved udgangen af 2016.
  